Han har bare spillet to ligakampe i denne sæson, angriber Marcus Ingvartsen fra belgiske Genk, og derfor er det et transfervindue, hvor den tidligere FCN-angriber nok gerne vil videre.

Og skiftet videre kan være et skifte tilbage til dansk fodbold, for Genk overvejer at lade U21-landsholdsangriberen indgå i en byttehandel med de danske mestre.

Paul Onuachu er et varmt emne i Genk, og klubben har allerede én gang denne sæson sendt et bud afsted på den store angriber. Et bud på omkring 35 millioner kroner, skrev Het Niuewsblad.

I bestræbelserne på at lokke den 201 centimeter høje angriber fra FC Midtjylland kan Genk lade Marcus Ingvartsen indgå som en del af en handel, skriver det belgiske medie nu.

Onuachu, 24 år, har kontrakt med FCM frem til sommeren 2020 - han scorede 11 Superliga-mål i efteråret.

Marcus Ingvartsen har som sagt kun spillet to gange i ligaen i denne sæson, men han har tidligere vist en god målnæse og lavede masser af mål, da han var i FC Nordsjælland for et par sæsoner siden.

FC Midtjylland håber angiveligt på at få op mod 75 millioner kroner for Paul Onuachu. Men det beløb vil selvsagt være mindre, hvis Marcus Ingvartsen bliver en del af en byttehandel.

Mediet bemærker i øvrigt, at Ingvartsen ikke ønsker at fortsætte i Genk, fordi han vil spille. Den del kan de tilbyde i FC Midtjylland, hvis angriberen vil retur til dansk fodbold.